Ongelukke: Wat om te doen - Ongelukke - Republikein
Friday, May 25th, 15:36:44
Ongelukke: Wat om te doen
29 December 2016 | Ongelukke
Motorongelukke kan enige motoris koue rillings gee, maar die Motorvoertuigongelukfonds (MVAF) gee aan motoriste riglyne wanneer hulle moontlik in 'n ongeluk bevind.
Haal diep asem en bly kalm
Jy kan 'n warboel van emosies ervaar as jy in 'n ongeluk was, maar sodra jy begin kalm word, gaan jy die situasie beter hanteer. Probeer die omvang van die ongeluk vasstel en bepaal of dit 'n ernstige ongeluk was.
Probeer jouself en die ander slagoffers veilig hou.
Indien dit nie vir jou moontlik is om uit die voertuig te klim nie, óf dit is dalk nie veilig om te probeer uitklim nie, bly in die motor en hou jou sitplekgordel vas, skakel die motor se noodligte aan en probeer nooddienste skakel. Indien dit veilig is om uit die motor te klim, beweeg om die motor en plaas jou waarskuwingstekens, soos jou motor se driehoek of fakkels, rondom die ongelukstoneel.
Rapporteer die ongeluk
Probeer vasstel watter beserings almal wat in die ongeluk was, insluitend jy, opgedoen het. Wees egter baie versigtig, want nie alle beserings kan met die blote oog gesien word nie. Maak seker jy het die volgende inligting vir nooddienste byderhand
Wie? Jy gaan gereed moet wees met jou naam en selfoonnommer indien nooddienste later nog inligting van jou gaan benodig.
Wat? Probeer soveel as moontlik inligting oor die ongeluk aan die nooddienste verskaf, byvoorbeeld of daar 'n brand is, is dit 'n gevaar vir ander verkeer, is daar 'n mediese noodgeval ensovoorts.
Waar? Waar het die ongeluk plaasgevind? Die naam van die stad, die pad se naam, rigting waarin gereis was, verkeerstekens en enige ander inligting wat dit vir nooddienste moontlik sal maak om jou te vind.
Kry die ander bestuurder se inligting
Indien daar nog 'n voertuig in die ongeluk betrokke was en julle albei in staat is om te praat, vra vir hul bestuurderslisensie om die nodige inligting van hulle te kry en skryf die besonderhede van die registrasiemerk ook neer. Probeer ook hul selfoonnommer, adres, versekeringsmaatskappy en polisnommer vir versekeringsdoeleindes bekom. Indien die bestuurder nie die voertuig besit nie, probeer om die eienaar van die voertuig se inligting ook te kry.
Probeer soveel as moontlik notas van die ongeluk neem
Neem foto's en skryf enige belangrike inligting rakende die ongeluk neer voor jy dit vergeet. As jy 'n diagram kan teken van die ongelukstoneel, sal dit jou ook kan help wanneer die nooddienste opdaag.